Ńdɔ̄ hḿ Ńtondôbə a tsíg Ísraɛ̂l ǹló a tsígí zud, amǒs ḿbɔ̄g a bai məbaŋ. 14Bəmvendé ai miǹtómba ḿbɔ̄ bə́ nə̄ ǹló, bəprofɛ́d miǹnǎl bɔ́ zud. 15Bələ́dē bə́ zēn bə́ ńnam ví bānyīan á zēn miǹnǎl, ńdɔ bəwulu bə́ zēn bâkə á ǹdzáŋ. 16Asú tē Ǹtondôbə ǎ yǐ kig líg bə̄ndómán yā étēde, a yi bɔ̌ təge ai bidzugá ású bān nyūí ai miǹkús. Ǹnam tē ósə̄ ó nə və miǹsə́m, və bitɔm, miǹkɔ́bɔ̄ yā étēde və olə́lābadan mə́kúd. Asú tē āyɔ́g díé lá ndzí kig vɔ́bi, və wɔ́ wóé ó dzūdú bɔ̄ á ńlō á yób. 17Tóé, fúlú bitɔm yadígan anə́ ndóan yadígi biyoá ai bikáŋ; anə́ ǹsǎn wádīgi miǹtǔd bílé yā áfan, dzóm é lígī é yénege və ńsūm ótsídā wábɛ́d. 18Ńnəmana olún Ńtondôbə miǹkunda énye ǎ vəŋan ǹnam bidí bí ńsa təge ai é mod ǎ dzu mǎnyāŋ. 19Bâba ḿfág ví, və zie zie ńdzɔ̄ bə́ wógo, bâlandi á ḿbɔ̄ ńgāl, və təge yén anə́ bádzyé, bə́sə̄ bádī miǹsǒn yā bidzo byábán. 20Manassé a nyálī Éfraím, Éfraím nyé a nyáligi Manasé, bə́sə̄ bə́ nə̄ dzóm dzyá hə á ńlūmán ai Yúdā. Tɔ nálá, ayɔ́g díé təge vɔ́bi, və wɔ́ wóé ó dzūdú bɔ̄ á ńlō á yób.